સોમવારે રાત્રે રમાયેલી મેચમાં પ્રથમ હાફમાં એકેય ગોલ થયો ન હતો પરંતુ બીજા હાફના પ્રારંભમાં જ જાપાને ગેન્કી હારાગુચી અને તાકાશી ઇનુઈના ગોલની મદદથી સ્કોર 2-0 કરીને બેલ્જિયમને સ્તબ્ધ કરી દીધું હતું. જાપાન પાસેથી આ પ્રકારના આક્રમણની કોઈએ અપેક્ષા રાખી ન હતી. 48મી મિનિટે હારાગુચી હરીફ ગોલપોસ્ટની નજીક પહોંચી ગયો હતો અને તેણે ગોલ કરી નાખ્યો હતો. તેની ચાર મિનિટ બાદ તાકાશી ઇનુઈએ લગભગ વીસેક મીટરના અંતરથી અફલાતુન કિક લગાવીને ટીમને બીજી સફળતા અપાવી હતી. 1970ના વર્લ્ડ કપ બાદ કોઈ ટીમ બે ગોલથી પાછળ રહેવા છતાં જીતી શકી નથી તે હકીકતને કારણે જાપાન હવે ફેવરિટ બની ગયું હતું પરંતુ બેલ્જિયમે 69મી મિનિટે જાન વેન્ટોન્ઘેને સ્કોર સરભર કરતો ગોલ નોંધાવીને લડતનો પ્રારંભ કર્યો હતો. તેણે કોર્નરમાંથી હેડર ફટકાર્યું હતું અને બોલ સીધો જાપાની ગોલકીપર કાવાશીમાની જમણી તરફથી પોસ્ટમાં જઈને પડ્યો હતો. આ તબક્કે સબસ્ટિટ્યૂટ તરીકે મેદાનમાં આવેલા મોરેનો ફિલાનીએ 74મી મિનિટે હેડર દ્વારા ગોલ નોંધાવ્યો હતો. .